Predkladacia správa

Materiál sa predkladá ako iniciatívny materiál v dôsledku potreby schválenia účasti delegácie SR na 24.  zasadnutí Riadiacej rady/Globálneho ministerského environmentálneho fóra Programu OSN pre životné prostredie (United Nations Environment Programme, UNEP) v dňoch 5. - 9. februára 2007 v Nairobi, Kenská republika.

UNEP - Program OSN pre životné prostredie sa zaoberá riešením otázok životného prostredia na celosvetovej  úrovni a už od svojho vzniku v r. 1972 má nezastupiteľný význam pri ochrane a zlepšovaní stavu životného prostredia. Vrcholným orgánom UNEP-u je Riadiaca rada, ktorú volí Valné zhromaždenie OSN. Riadiaca rada (Governing Council, GC) sa schádza raz za dva roky, v medziobdobí zasadá Globálne ministerské environmentálne fórum (GMEF). Zasadnutí GC/GMEF sa pravidelne zúčastňuje i delegácia SR.
V zmysle platného štatútu má  Riadiaca rada v súčasnosti  58 volených členov, ktorí zastupujú päť regionálnych skupín (16 členov – Afrika, 13 – Ázia, 6-východná Európa, 10 – Južná Amerika, 13 – západná Európa a ostatné štáty). Členovia sú volení na štyri roky a majú právo hlasovať. Členstvo v Riadiacej rade sa pravidelne obnovuje na základe rotačného systému. SR bola členom Riadiacej rady do 31. 12. 2003. V súčasnosti sú za východoeurópsku skupinu členmi Riadiacej rady Česká republika, Maďarsko, Poľsko, Bulharsko, Rumunsko a Ruská federácia. Ich mandát sa končí v decembri r. 2007 (Bulharsko, Maďarsko, Poľsko), resp. 2009.
Zasadnutia Riadiacej rady sa môžu zúčastňovať zástupcovia všetkých členských krajín OSN, aj keď v danom období nie sú členmi Riadiacej rady a  nemajú hlasovacie právo, ale môžu predkladať návrhy k jednotlivým bodom rokovania a môžu byť členmi stálych, alebo ad hoc pomocných orgánov a expertných skupín Riadiacej rady, ktoré sa vytvárajú s cieľom podpory efektívnej výkonnej činnosti Riadiacej rady a posúdenia špecifických problémov a vytvárania odporúčaní pre rozhodovací proces Riadiacej rady. Ďalej sa zasadnutí môžu zúčastňovať zástupcovia špecializovaných agentúr OSN, Medzinárodnej agentúry pre atómovú energiu, predstavitelia orgánov OSN a medzivládnych organizácií. 

Nosným pilierom 24. zasadnutia GC/GMEF v dňoch 5. - 9. februára 2007 v Nairobi, Kenská republika, budú najmä otázky súčasného stavu životného prostredia v globálnom meradle, vynárajúce sa politické aspekty v oblasti životného prostredia, koordinácia a spolupráca v rámci systému OSN v environmentálnych otázkach, koordinácia a spolupráca s občianskou spoločnosťou, medzinárodné environmentálne spravovanie a vodná politika a stratégia. 

V zmysle navrhovaného programu sa GMEF okrem hlavných tém rokovania bude venovať plneniu záväzkov vyplývajúcich zo záverov Svetového summitu o trvalo  udržateľnom rozvoji a prínosu UNEP–u k nadchádzajúcemu 15. zasadnutiu Komisie pre trvalo udržateľný rozvoj,  implementácii programu práce UNEP-u a príslušných rozhodnutí Riadiacej rady.

Rokovanie bude prebiehať v pléne a vo výboroch  (Committee of the Whole, Session Committees), v ktorých sa budú podrobne prerokovávať programové, administratívne a rozpočtové otázky. Konferencia prerokuje správy o pokroku v otázkach, ktoré boli predmetom 23. zasadnutia Riadiacej rady vo februári 2005, resp. 9. mimoriadneho zasadnutia GMEF vo februári 2006.

Súčasťou zasadania budú aj neformálne konzultácie regionálnych skupín (africká, latinskoamerická, ázijská, západoeurópska a východoeurópska).

Materiál nemá finančný, ekonomický a environmentálny vplyv, ani vplyv na zamestnanosť a podnikateľské prostredie, preto neobsahuje Doložku finančných, ekonomických, environmentálnych vplyvov, vplyvov na zamestnanosť a podnikateľské prostredie.
Náklady na účasť delegácie SR budú hradené z rozpočtov jednotlivých vysielajúcich organizácií. 

Materiál prešiel medzirezortným pripomienkovým konaním.